b'\n_START_ARTICLE_\nValter Birsa\n_START_SECTION_\n\xc5\xbdivljenjepis\n_START_PARAGRAPH_\nKot 5-letni otrok je pri\xc4\x8del igrati nogomet v NK Primorje, nato je kot obetaven de\xc4\x8dek prestopil v NK Bilje, kjer je nastopal v selekcijah 1. slovenske nogometne lige, U-14, U-16 (dr\xc5\xbeavni prvaki) in U-18. Zadnjo sezono mladinskega sta\xc5\xbea je prestopil v ND HIT Gorica, kjer pa je kmalu prestopil v \xc4\x8dlansko mo\xc5\xa1tvo. Profesionalno kariero je pri\xc4\x8del pri 17. letih v ND HIT Gorica. V svoji drugi sezoni je postal eden izmed najbolj\xc5\xa1ih napadalcev 1. slovenske nogometne lige in s 27 zadetki drugi najbolj\xc5\xa1i strelec v sezoni 2005/2006. Kot 18-letni mladeni\xc4\x8d (28.2.2006) je debitiral v slovenski nogometni reprezentatci ter po koncu sezone 2005/2006 prestopil v francoski Sochaux, kjer je \xc5\xbee na prvi tekmi (5. avgusta 2006) za\xc4\x8del v prvi enajsterici. Na drugi je dosegel prvi gol. Mladi Primorec je bil izbran v idealno enajsterico po izboru Sindikata profesionalnih igralcev nogometa Slovenije (SPINS) za leto 2006, bralci in bralke Sportala pa so ga izbrali za najbolj\xc5\xa1ega napadalca. Prav tako ga je spletna stran sportnamreza.com izbrala za najbolj\xc5\xa1ega slovenskega nogometa\xc5\xa1a leta 2006._NEWLINE_V izboru spletne strani Nogomania.com je bil Birsa izbran za Kralja slovenskega nogometa leta 2006, na prestolu najbolj\xc5\xa1ega pa je zamenjal Milenka A\xc4\x8dimovi\xc4\x8da. Birso je za najbolj\xc5\xa1ega izbralo kar 30 razli\xc4\x8dnih slovenskih nogometnih strokovnjakov._NEWLINE_V prvi sezoni (2006/2007) je s francoskim Sochauxom osvojil francoski pokal za katerega je v finalu dosegel gol iz enastmetrovke po podal\xc5\xa1kih. Sochaux je kon\xc4\x8dal na 7. mestu v dr\xc5\xbeavnem prvenstvu za katerega je Valter dosegel tri zadetke v 31. tekmah in 1666 minutah._NEWLINE_Kot zmagovalec francoskega pokala se je 28. julija 2007 Valter Birsa s Sochaux-om v superpokalu pomeril z zmagovalcem dr\xc5\xbeavnega prvenstva Lyonom in izgubil z 2:1._NEWLINE_V 13.minuti je Valter Birsa dosegel prekrasen zadetek z lobom vratarja Gregoryja Coupeta za vodstvo Sochauxa. Igral je do 52. minute ko je bil zamenjan zaradi manj\xc5\xa1e po\xc5\xa1kodbe._NEWLINE_Birso je 22. januarja 2009 na posojo do junija 2009 vzel AJ Auxerre. 29. maja 2009 ga je tudi dokon\xc4\x8dno odkupil._NEWLINE_Prvi gol za slovensko nogometno reprezentanco je dosegel 9. septembra 2009, na tekmi kvalifikacij za svetovno prvenstvo proti Poljski._NEWLINE_Svoj prvi gol v najpresti\xc5\xbenej\xc5\xa1em klubskem tekmovanju na svetu, Ligi prvakov, je dosegel v torek, 19. oktobra 2010, ko je za Auxerre dosegel gol iz prostega strela proti Ajaxu na amsterdamski Areni (1:2).'